b'\n_START_ARTICLE_\nKagoras\n_START_PARAGRAPH_\nKagoras (rus. \xd0\xba\xd0\xb0\xd0\xb3\xd0\xbe\xd1\x80, pranc. Cahors)\xc2\xa0\xe2\x80\x93 raudonasis vynas, gaminamas i\xc5\xa1 vynuogi\xc5\xb3, auginam\xc5\xb3 Cahors miesto (Pranc\xc5\xabzija) apylink\xc4\x97se. Cahors yra Appellation d\xe2\x80\x99origine contr\xc3\xb4l\xc3\xa9e (AOC), kuris yra dalis Pietvakari\xc5\xb3 Pranc\xc5\xabzijos vynuogininkyst\xc4\x97s rajono._NEWLINE_Kagoras\xc2\xa0\xe2\x80\x93 desertinis vynas. Kai kur gaminamas baltasis bei rausvas vynas ir \xc4\xafvardijamas kaip kra\xc5\xa1to vynas (Vin de Pays)._NEWLINE_Tamsiai rubinin\xc4\x97s spalvos. Skonis sodrus, mink\xc5\xa1tas, aksominis, pasi\xc5\xbeymi subtiliais kakavos ir \xc5\xa1okolado tonais. Aromatas\xc2\xa0\xe2\x80\x93 prieskoni\xc5\xb3, kavos ir juod\xc5\xb3j\xc5\xb3 vaisi\xc5\xb3. Paprastai Kagoro stilius pana\xc5\xa1us \xc4\xaf tvirto Bordo vyno variant\xc4\x85.\n_START_SECTION_\nIstorija\n_START_PARAGRAPH_\nVyndaryst\xc4\x97 Cahors apylink\xc4\x97se prasid\xc4\x97jo dar Senov\xc4\x97s Romos laikais\xc2\xa0\xe2\x80\x93 vynuogynus u\xc5\xbeveis\xc4\x97 apie 50 m. pr. m. e. Nuo tada vynai tapo Quercy regiono po\xc5\xbeymiu, vyn\xc5\xb3 istorija persipyn\xc4\x97 su regiono istorija._NEWLINE_Viduram\xc5\xbeiais kagorus vadino \xe2\x80\x9ejuodaisiais Loto vynais\xe2\x80\x9c. Juos g\xc4\x97r\xc4\x97 per karalien\xc4\x97s Eleanoros Akvitaniet\xc4\x97s vestuves su Anglijos karaliumi Henriku II. Popie\xc5\xbeius Jonas XXII, gim\xc4\x99s Cahors mieste, kagor\xc4\x85 padar\xc4\x97 savo stalo ir sakramentiniu vynu._NEWLINE_Kagor\xc4\x85 vertino ir g\xc4\x97r\xc4\x97 Rusijos imperatorius Petras I, o Rusijos sta\xc4\x8diatiki\xc5\xb3 ba\xc5\xbeny\xc4\x8dia kagor\xc4\x85 padar\xc4\x97 sakrament\xc5\xb3 vynu. Patek\xc4\x99 \xc4\xaf Anglijos karali\xc5\xb3 dvar\xc4\x85 kagorai \xc4\x97m\xc4\x97 rimtai konkuruoti su klaretais (\xc4\xaf Anglij\xc4\x85 importuojamasis Bordo vynais)._NEWLINE_Cahors vyno istorija yra susijusi su Lo upe. \xc5\xa0io regiono vynas b\xc5\xabdavo i\xc5\xa1gabenamas pavojinga, bet laivuojama Lo upe. XVIII a. apie 10 000 statini\xc5\xb3 vyno pro Bordo buvo i\xc5\xa1gabenta eksportui \xc4\xaf \xc5\xa0iaur\xc4\x97s Europ\xc4\x85, Antilus ir Amerik\xc4\x85._NEWLINE_XIX a. pabaigoje (1883\xe2\x80\x931885\xc2\xa0m.) Cahors region\xc4\x85 kaip ir kitus vynuogininkyst\xc4\x97s regionus nusiaub\xc4\x97 amarai Phylloxera._NEWLINE_Antrojo pasaulinio karo metais Uzbekijoje gamintas kagoro tipo vynas \xe2\x80\x9eUzbekistan\xe2\x80\x9c buvo tiekiamas karo ligonin\xc4\x97ms, kur \xc4\xafeidavo \xc4\xaf sveikstan\xc4\x8di\xc5\xb3 kareivi\xc5\xb3 ir karinink\xc5\xb3 maisto davin\xc4\xaf._NEWLINE_1956\xc2\xa0m. vasar\xc4\xaf Cahors apylink\xc4\x97se smarkiai at\xc5\xa1alo, ir \xc5\xa1altis sunaikino prakti\xc5\xa1kai visus regiono vynuogynus, kuriuos teko masi\xc5\xa1kai atsodinti. Po persodinimo Malbec vynuog\xc4\x97s pasidar\xc4\x97 dar labiau dominuojan\xc4\x8dios. 1971\xc2\xa0m. Kagoras gavo AOC status\xc4\x85\n_START_SECTION_\nVynuog\xc4\x97s\n_START_PARAGRAPH_\nKagoro dominuojan\xc4\x8dios vynuogi\xc5\xb3 veisl\xc4\x97s yra Malbec (vietiniai pavadinimai\xc2\xa0\xe2\x80\x93 C\xc3\xb4t, C\xc3\xb4t Noir ar Auxerrois), kuri turi sudaryti be ma\xc5\xbeiau kaip 70\xc2\xa0% vyno. Papildomos vynuog\xc4\x97s\xc2\xa0\xe2\x80\x93 iki 30%\xc2\xa0\xe2\x80\x93 Merlot it Tannat. D\xc4\x97l Malbec vynuogi\xc5\xb3 prigimties jaunas kagoras gali tur\xc4\x97ti gana daug tanin\xc5\xb3, bet i\xc5\xa1laikomas jis ger\xc4\x97ja._NEWLINE_Cahors vynuogynai u\xc5\xbeima apie 4200 ha plot\xc4\x85. \xc5\xbdym\xc4\x97jimas AOC Cahors leid\xc5\xbeiamas tik raudoniesiems Cahors vynams. Tose apylink\xc4\x97se daromas baltasis ir rausvas vynas parduodamas kaip kra\xc5\xa1to vynas (Vin de Pays) Du Lot.\n_START_SECTION_\nGamyba\n_START_PARAGRAPH_\nJuos daro \xc4\xafvairiuose vyndaryst\xc4\x97s regionuose. Pagrindinis \xc5\xa1i\xc5\xb3 vyno gaminimo ypatumas\xc2\xa0\xe2\x80\x93 \xc5\xa1iluminis apdorojimas. Vynuoges skina, kai cukraus jose b\xc5\xabna apie 220 g/dm\xc2\xb3, ir spaud\xc5\xbeia. Trai\xc5\xa1kytas vynuoges pakaitina iki +65\xc2\xa0\xc2\xb0C ir palieka rezervuaruose atv\xc4\x97sti ir r\xc5\xabgtel\xc4\x97ti\xc2\xa0\xe2\x80\x93 turi sur\xc5\xabgti ne ma\xc5\xbeiau kaip 30 g/dm\xc2\xb3 cukraus (~3\xc2\xa0%). Tada atskiria r\xc5\xabgstant\xc4\xaf skystim\xc4\x85 nuo kiet\xc5\xb3j\xc5\xb3 dali\xc5\xb3 ir \xc4\xafpila rektifikuoto spirito._NEWLINE_Kagoro tipo vynams priskiria ir kitu b\xc5\xabdu gamintus vynus. Trai\xc5\xa1kytas vynuoges paraugina, po to spirituoja ir hermeti\xc5\xa1kuose rezervuaruose laiko 2\xe2\x80\x935 m\xc4\x97nesius. Tada spirituot\xc4\x85 skyst\xc4\xaf atskiria ir tvarko toliau. Naudojant \xc5\xa1i\xc4\x85 technologij\xc4\x85 (\xc5\xa1ildymas, spiritavimas ir nusistov\xc4\x97jimas), b\xc5\xabsimas g\xc4\x97rimas perima daugiau da\xc5\xbean\xc4\x8di\xc5\xb3j\xc5\xb3 med\xc5\xbeiag\xc5\xb3, tod\xc4\x97l vynas \xc4\xafgyja labai tamsi\xc4\x85 raudon\xc4\x85 spalv\xc4\x85.'